De 6 trosartikler og troen generelt

Lærernoter

Islam er en universel gerningsreligion og frelsen er betinget af delvis gerninger/ritualer men selvfølgelig også tro!

Den islamiske tro kan indkapsles i de 6 trosartikler:

1. **GUD –** det vigtigste dogme i islam er troen på én Gud (=monoteisme). Allah er almægtig og alvidende og har skabt alting. Begrebet *tawhid* er en understregning af Guds enhed
2. **ENGLENE –** Kun Allah kan være genstand for tilbedelse. Englene er skabt af Allah ud af lys. Deres rolle er at tilbede og hylde Gud. Der er også fire ærkeengle som blandt andet kommunikerer med mennesket på Guds befaling
3. **BØGERNE –** i islam anser man også Mosebøgerne (jødedom/GT) og Evangelierne (NT) for at være sendt af Gud. Derfor anerkendes jøder og kristne som ”bogens folk”. Den endelige og rigtige åbenbaring er dog Koranen, som blev åbenbaret til Muhammed
4. **PROFETERNE –** i Koranen omtales 25 profeter som alle anses som ufejlbarlige. Gud har sendt sin vejledning gennem disse profeter. Blandt disse er Moses, Noah, Jesus og Muhammed. Muhammed er Profeternes Segl og den sidste advarsel inden Dommedag
5. **DOMMEDAG –** alle stilles til ansvar på Dommedag på baggrund af deres gerninger og deres tro. Der vil ske en opdeling mellem Paradis og Helvede. Det er Gud der bestemmer hvornår Dommedag sker
6. **FORUDBESTEMMELSEN –** Gud har forudbestemt ethvert menneskes skæbne men mennesket har den frie vilje til at vælge den rette vej!
* Forholdet mellem Gud og menneske er som forholdet mellem en herre og hans tjener. Mennesket skal tilbede Allah og underkaste sig hans lov, fordi det er det bedste for mennesket
* Koranen anses som eviggyldig og som en fuldstændig anvisning til mennesket om alle livets vilkår
* Gud har skabt verdenen og alle væsener
* Gud ses grundlæggende som nådig og barmhjertig men også som dommeren på Dommedag
* Mennesket er skabt syndfrit og fødes dermed også uden synd. Mennesket er dermed født med fri vilje og kan træffe sine egne valg
* Hvis mennesket alligevel begår fejl eller synder, kan det vælge at angre
* Fejl og synder ses som fremprovokeret af Satan, som har til rolle at friste mennesket
* Muslimerne har gennem Koranen og hadith en fuldkommen anvisning til hvordan livet bør leves – dette ses også som et udtryk for Allahs barmhjertighed